दक्षिण एसियाली चेस च्याम्पियनसिप मंगलबारदेखि
दोस्रो दक्षिण एसियाली चेस च्याम्पियनसिप मंगलबारदेखि सुरु हुँदैछ । प्रतियोगिता ललितपुरको गोदावरीस्थित भ्यु भृकुटीमा आयोजना हुनेछ ।
काठमाडौँ — दोस्रो दक्षिण एसियाली चेस च्याम्पियनसिप मंगलबारदेखि सुरु हुँदैछ । प्रतियोगिता ललितपुरको गोदावरीस्थित भ्यु भृकुटीमा आयोजना हुनेछ ।उक्त प्रतियोगिता असार ४ सम्म सञ्चालन हुनेछ । प्रतियोगितामा नेपाल, भारत, माल्दिभ्स, बंगलादेश, भुटान, पाकिस्तान, श्रीलंका र अफगानिस्तानका खेलाडीको सहभागिता हुनेछ ।नेपाल चेस संघले बुधबार आयोजित पत्रकार सम्मेलनमा दिएको जानकारी अनुसार प्रत्येक देशबाट एक/एक जना पुरुष र महिला खेलाडीले भाग लिनेछन् । यस्तै पुरुष र महिला दुबैका डिफेन्डिङ च्याम्पियन तथा आयोजक देशका थप एक/एक गरी दुबै विधामा १०/१० खेलाडीको सहभागिता रहनेछ ।तिनीहरूले राउन्ड रोबिनको आधारमा प्रतिस्पर्धा गर्नेछन् । नेपालका तर्फबाट पुरुषमा फिडेमास्टर रूपेश जैसवाल र शूरवीर लामा तथा महिलामा वुमेन्स फिडेमास्टर सुजना लोहनी र सुशीला गुरुङले चुनौती पेस गर्नेछन् ।